Rethink

Af projektlederne

”skal du nu lige pludselig lave alle mulige regler for det? Jeg har ventet i to dage, og så kommer du nu og siger alt muligt om, hvordan det skal være”?

Claus så irriteret på mig, jeg nåede at blive en lille smule bekymret – han var 2 meter og ti høj og ligeså bred, en kæmpe rødhåret kleppert af ubestemmelig alder, men helt sikkert gammel nok til at have set lidt af hvert og vide, hvad han synes er vigtigt.

 Jeg havde forsigtigt pippet lidt om, at det boghus, han nu havde ventet i 2 dage på at komme til at bygge, skulle være bibliotek for nogen – at det var vigtigt, at tænke på, hvad der skulle deles i det og hvem der skulle deles om det- det skulle jo være et lille nyt lokalbibliotek.

Mens han stirrede skeptisk på mig, kom jeg fuldstændig i tvivl om vi havde husket at sige det til ham fredag, da han troppede op allerede første dag på Rethink Activism festivallen og proklamerede, at han havde brug for et bibliotek.

 Han kiggede længe på mig hen over alle de børn, som fes rundt og legede med spil og legesager, som mobiblioteket lånte ud. Jeg overvejede om jeg skulle spørge om han ville låne lidt ”love”, det havde vi nemlig også taget en kasse med af, så folk kunne dele små hjerter og komplimenter med hinanden – måske var det et godt tidspunkt at dele lidt kærlighed.

Claus flækkede i et kæmpe smil: Der blev du helt forskrækket hva? Det skal sgu da hænge i min opgang i Aarhus V. Der snakker folk nærmest aldrig med hinanden. Jeg har tænkt mig at stille en kop sukker i det. Er det godt nok? Kan jeg så komme i gang med at bygge?” Jeg grinte og slappede af, mens Alexander fra Detours fandt det sidste samlesæt frem, så Claus kunne begynde at skrue sit bibliotek sammen.

Solen skinnede og jeg besluttede, at biblioteket for en stund skulle være ubemandet, så jeg lænede mig tilbage i en af mobibliotekets alt for lave stole og kiggede på alle de mennesker, som var på biblioteket lige her på sydhavnen en søndag i september. De spillede spil, strikkede, kiggede i brugte bøger og skrev videre på vores vandrehistorie om en By, mens Claus og Alexander skruede og borede.

 Det var faktisk ret angstprovokerende at lande på Sydhavnen med hele projektet: to bibliotekscykler, tuktukken og hele det kommunale bibliotekshold kaldt på weekendarbejde, i en ramme, hvor alt var kørt af frivillige fra Sager der Samler med et meget afslappet forhold til tid.

En festival, hvor byen og alle dens institutioner skulle gentænkes af borgerne -på papiret, den perfekte ramme til at lade borgere bygge biblioteker og bestemme hvad der skal deles og hvor det skal deles.

 Fredag morgen mødte alle ind med pakket indhold og weekenden sat på standby. Intet var klar og der hvor Mobiblioteket skulle være stod en gigantisk septitank, som de blev ved med at påstå, at en eller anden Max ville komme og hente. Det føltes som uendeligheder før Max rullede ind med gaffeltrucken og vi kunne lægge rullegræsset på.

Til gengæld tog det os under en halv time at stille Mobiblioteket op og lave en byggeplatform sammen med vores trofaste byggemakkere fra Detours. Allerede mens vi stillede klar kom de første, som ville bygge og meget hurtigt dannede der sig en kø, som blev til et slags selskab af ventende, der snakkede indbyrdes om hvad de ville dele i deres boghus, hvor det skulle hænge og valgte ud af de kasserede bøger vi havde slæbt med.

 Hen over weekenden byggede vi biblioteker med mennesker i alle aldre og livssituationer – til en legeplads, et hostel, en efterskole, et bofællesskab for handicappede, et havefællesskab, en villavej – alle havde fede ideer til hvad de kunne deles om lige der, hvor de krydsede veje med andre. Alle delte historier om deres liv og verden med os og hinanden - og alle kom lige 5 minutter før Claus, som hele tiden røg bag i køen.

Både fredag og lørdag ventede han tålmodigt- og nu byggede han festivalens sidste boghus, mens Mobiblioteket passede sig selv i solen.